20. konferenca Dnevi slovenske informatike

15.–17. april 2013, Kongresni center Grand hotel Bernardin, Portorož

<http://www.dsi2013.si>

# OBVESTILO ZA MEDIJE

Ljubljana, 9. april 2013 - **Pred nami je že 20. jubilejna konferenca Dnevi slovenske informatike, ki združuje informatike in vse, ki se z informatiko tako ali drugače ukvarjajo ter želijo predstaviti svoje dosežke in spoznanja in slediti spremembam in razvoju na tem področju. Udeleženci konference prihajajo predvsem iz podjetij, javne uprave ter univerz, veliko je vodij informatike, svetovalcev ali projektnih vodij. Razen informatikov so med udeleženci tudi uporabniki informacijske tehnologije, spodbujamo pa tudi udeležbo mladih informatikov na začetku njihove strokovne poti. Konferenca bo potekala od 15. do 17. aprila 2013 v Grand Hotelu Bernardin v Portorožu.**

Dnevi slovenske informatike so najpomembnejša in največja neodvisna slovenska konferenca s področja informatike in so namenjeni pridobivanju novih znanj, izkušenj, izmenjavi idej, pa tudi spoznavanju najboljših praks. Na konferenci je veliko priložnosti tako za poslovno sodelovanje kot za neformalno druženje.

Rdeča nit konference

**Rdeča nit** konference je tokrat naravnana na okroglo obletnico tega dogodka. Konferenca je v tem času postala prostor za predstavitev dosežkov, izmenjavo idej, primerjavo s svetovnimi dognanji informatike, odkrivanje poslovnih priložnosti in ne nazadnje tudi neformalno srečevanje v prijaznem okolju slovenskega primorja. DSI 2013 bo ohranil vse kvalitete, ki so se izkazale kot aktualne doslej, radi bi pa izkoristili dogodek tudi za pogled naprej. Spregovorili bomo o aktualnih temah in dilemah s področja informatike, ki bodo predstavljene v tematskih sekcijah, na vabljenih in plenarnih predavanjih, aktualnih okroglih mizah in delavnicah.

Program konference

Program letošnje konference zaznamujeta pestrost ter strokovnost. V tridnevnem programu bo na konferenci mogoče spoznati **tuje in domače vabljene predavatelje** v plenarnem programu in poslušati **več kot 70** predavanj v različnih tematskih sklopih. Posebno pozornost smo posvetili okroglim mizam. Udeleženci bodo lahko spremljali **pestre razprave na okroglih miziah** »Rdeča nit rdečih niti« in »IKT v visokem šolstvu***«***. Z uvodnim predavanjem bo program s pogledom na Evropsko digitalno agendo 2020 obogatil **dr. Zoran Stančič**, namestnik generalnega direktorja na generalnem direktoratu Evropske komisije za informacijsko družbo in medije.

V programu prvega dne konference udeležence čakajo zanimiva predavanja **Marka Štefančiča** iz **Gartnerja Slovenije** »**Aplikacije 2020**«, **Roberta Božiča** iz **IBM Slovenija »Big data, prihodnost ali sedanjost«** ter **Petra Dobrile** (EPEKA) in **Žige Dobnikarja** (KIBLA) »**Umetnost, znanost, tehnologija: računanje, komuniciranje, nadzor**«.

Drugi dan konference bodo udeleženci lahko prisluhnili **prof. dr. Bernhardu Hämmerliju** (Acris GmbH), ki bo govoril o **strateških vprašanjih povezanih z informacijsko varnostjo in kritično infrastrukturo**. **Milan Gabor** iz Inštituta za varnost podatkov in informacijskih sistemov pa bo predaval na temo ciljanih napadov (**Ciljani napadi ali zakaj hoče Mandy s Facebooka biti moja prijateljica).** Udeleženci bodo imeli priložnost prisluhniti tudi **predstavitvam mladih obetavnih podjetij** (start-ups): RSG Kapital d.o.o., Visionect d.o.o, Aventa+ d.o.o., Flyet); **Aleš Smokvina** iz Telekoma Slovenije pa bo predstavil TSstartup, podjetniški pospeševalnik Telekoma Slovenije.

Zadnji dan konference sta med drugim v programu zanimivi predavanji **Plamena Nedkova »International Olympiad in Informatics – A Talent Pool«** in **prof. dr. Blaža Zupana »Spielbergovo Posebno poročilo, pomaranča in podatkovna analitika«**.

Predstavljeni bodo tudi projekti, ki so tekmovali na izboru za **nagrado** **za najboljši projekt s področja informacijsko-komunikacijske tehnologije** (IKT), s katero Slovensko društvo informatika spodbuja in promovira inovativnost, uspešnost, učinkovitost ter kakovost projektov na področju informatike. **Razglašen bo najboljši IKT projekt v letu 2013 v Sloveniji.** Izbrali bomo tudi najboljši študentski projekt. Na tekmovanju so lahko sodelovali vsi dodiplomski in podiplomski študenti, tako posamezniki, kakor skupine. Prijavili so lahko katerikoli projekt, ki se vsebinsko naslanja na področje informatike in rešuje nek tehnični ali poslovni problem.

Seveda tudi letos nismo pozabili na zanimive **družabne dogodke**. Prvi večer bo popestril Samuel Lucas, drugi večer pa se bomo razvedrili v Gledališču Tartini v Piranu na predstavi »Ali ženske kdaj odnehajo?«.

To in še več **že čez teden dni**!

Podrobnosti o konferenci in preliminarni program konference so na voljo na spletni strani konference [www.dsi2013.si](http://www.dsi2013.si).

Ob tej priložnosti se želimo iskreno zahvaliti vsem podjetjem, ki so konferenco podprla finančno ali kako drugače in vsem, ki se konference nameravajo udeležiti, saj bi brez njih konference ne mogli izpeljati.

Vabimo vas, da se nam pridružite v Portorožu med 15. in 17. aprilom!

Slovensko društvo INFORMATIKA